Papersnake/gushiwen huggingface dataset:
送元范赴省
王十朋（宋代）

清峭霜天振羽翰，共观一鹗气轩轩。愿将拄腹书千卷，尽作忧时策万言。

请系单于同太傅，不阿人主异公孙。龙头素是君家物，又见传呼贾状元。
奉题董端明渔父醉乡烧香图十六首 其六
陈克（宋代）

雷泽田渔翊圣明，射蛟南幸见升平。稍分天汉昭回象，更和江湖欸乃声。
白头翁画
李东阳（明代）

莫道春风好，春风易白头。
君看花里鸟，亦有世间愁。
寄郑龙川子汝瞻岩翁二首一叙别怀一谢惠端砚
王迈（宋代）

汝瞻当日预文盟，七十人中最妙龄。
别久恨无书寄雁，夜深犹记案帷萤。
我叨天寺登科甲，子盍心期绍品丁。
后会阿蒙须刮目，流声不减国兰馨。
鹧鸪天（送陈倅正字摄峡州）
张孝祥（宋代）

人物风流册府仙。谁教落魄到穷边。独班未引甘泉伏，三峡先穷上水船。

斟楚酒，扣湘弦。竹枝歌里意凄然。明时合下清猿泪，闲日须题采凤笺。
寄提刑李学士
陈师道（宋代）

石渠金马青云上，东里西门济水边。
上冢过家真乐事，平时持节贵当年。
成家旧学诸儒问，脱手新诗众口传。
范叔一寒今若此，相逢犹得故人怜。
早春北亭见城隅荒寂
宋庠（宋代）

荒城楼堞少，野色偏高低。
蔓草无名绿，幽禽取意啼。
天形冈树北，日脚岭云西。
不觉凝笳动，春风引夕鼙。
游鸡鸣山寺
英廉（清代）

响踏层岩落叶黄，何年帝馆化僧廊。霸图佛力同销歇，古木寒僧自莽苍。

长堞缘山阑塔影，乱帆归浦静江光。残砖识取南朝物，重叠苔花覆断墙。
题姜西溟洞庭秋望图 其二
惠周惕（清代）

欲访鸱夷子，还寻桑苎翁。斯人渺何所，极浦远空濛。

出没看孤棹，参差数去鸿。微吟向天末，吹断野莲风。
聚为九老自咏
祖无择（宋代）

科名高厌玉阶前，历任公卿四十年。
休道老夫无事业，两扶红日上青天。
陪诸公携酒山家用壁间韵三首 其二
汪炎昶（宋代）

雪涛奔两涧，毛发竖清寒。鼻裂花香劲，衣牵棘刺攒。

步崖青壁滑，憩树绿阴团。莫忘兹游好，题诗后日看。
霅川道中
蔡珪（金朝）

扇底无残暑，西风日夕佳。
云山藏客路，烟树记人家。
小渡一声橹，断霞千点鸦。
诗成鞍马上，不觉在天涯。
南浦 送竹垞被徵入都，时道出白下
沈岸登（清代）

啼柳白门鸦，怕听他、古岸斜阳马首。转怅故人疏，凭谁话、榆影柴门非旧。

身将隐矣，近来不醉旗亭酒。唤起阶前猿鹤问，还肯劝君留否。

平江小艇迎潮，怪离歌倚棹，催人故骤。准拟乱山隈，扶犁去、苦索力耕无耦。

东华驴背，软尘几许征衫袖。烟雨他时归，记取添我，画图携手。
挽显肃皇后词五首 其二
张扩（宋代）

俪极承平日，徽音盛一时。却奢崇大练，纳戒上清规。

事逐浮云变，人惊夜壑移。三吴谣织女，行路剧伤悲。
仙客归乡词二首
施肩吾（唐代）

六合八荒游未半，子孙零落暂归来。

井边不认捎云树，多是门人在后栽。

洞中日月洞中仙，不算离家是几年。

出郭始知人代变，又须抛却古时钱。
公子行
顾况（唐代）

轻薄儿，面如玉，紫陌春风缠马足。
双蹬悬金缕鹘飞，长衫刺雪足犀束。
绿槐夹道阴初成，珊瑚几节敌流星。
红肌拂拂酒光狞，当街背拉金吾行。
朝游鼕鼕鼓声发，暮游鼕鼕鼓声绝。
入门不肯自升堂，美人扶踏金阶月。
谢郏正甫
孔平仲（宋代）

当年辇毂参农正，今日江湖望岁星。冷局自安心有素，故人相厚眼偏青。

幅巾舒散殊官属，华衮腾骧入帝庭。一荐未为门下德，荷公敦笃好忘形。
竹轩小睡
曾几（宋代）

好竹迷时手自栽，一轩寒碧谢尘埃。
清风政为我辈设，小睡忽从何许来。
已用官茶麾得去，莫因家酿挽令回。
呼儿静扫黄叶径，吾与此君俱快哉。
景德以后祀五方帝十六首
佚名（隋代）

土德居中，方兴配位。
乐以送神，式申昭事。
早过湖
释居简（宋代）

唤得航船傍采菱，柳桥竹榭曙烟深。船头惊起蜻蜓睡，欲立还飞到涌金。
霜后纪园中草木十二绝
范成大（宋代）

真珠缀玉船，梧子炒可供。
莫嫌能堕发，老夫头已童。
烛影摇红
懒堂女子（宋代）

绿净湖光，浅寒先到芙蓉岛。谢池幽梦属才郎，几度生春草。

尘世多情易老。更那堪、秋风袅袅。晓来羞对，香芷汀洲，枯荷池沼。

恨锁横波，远山浅黛无人扫。湘江人去叹无依，此意从谁表。

喜趁良宵月皎。况难逢、人间两好。莫辞沉醉，醉入屏山，只愁天晓。
监试卫通判送桂花一枝得四绝句以谢
王迈（宋代）

花映眉间一点黄，笑将文字共平章。
高枝定不轻分付，自有花为知见香。
鸳鸯
吴融（唐代）

翠翘红颈覆金衣，滩上双双去又归。

长短死生无两处，可怜黄鹄爱分飞。
朱潭
周弼（宋代）

消散羁愁益坦然，况当初暖欲晴夫。
清溪苔滑重抄纸，浅屋柴香正煮绵。
隔水杀鸡祠杜土，过桥嘶马入人烟。
今朝似觉难忘酒，应更无人笑谪仙。
梅雨
刘敞（宋代）

无穷云雾湿梅天，终日昏昏只欲眠。髀肉生圆头发白，强寻高处望山川。
临江仙·山下清溪溪上渡
何守谦（元代）

山下清溪溪上渡，舟回九曲皆奇。诸峰罗列翠屏围。烟霞今阆苑，花木昔瑶池。念念神仙无觅处，洞天留在灵祠。从教猿鹤笑吾痴。还山非不乐，未忍负明时。
题水墨画水仙木犀
张镃（宋代）

昔年风露乡，裙破郁金黄。
别来参祖意，坏色染衣裳。
登山望海四首 其四
张耒（宋代）

鸟去苍烟古木，人归绿野孤舟。信美虽非吾土，消忧且复登楼。
山居十首 其四
陈造（宋代）

居深自少客，儿辈省应门。日课午钟饭，生涯三亩园。

嗜鱼亲蜑户，辍果及王孙。不惜苔钱破，横纵步屧痕。
卜算子
佚名（宋代）

借问陇头梅，春信还知否。
春词
毛滂（宋代）

春逐东风行地上，德随和气散寰区。
圣人中正观天下，道本无言教已孚。
晚望
晁公溯（宋代）

迟日高楼上，江山引望长。
浮鸥轻浩渺，飞鸟灭苍茫。
洲渚苹初白，陵陂麦未黄。
流年太匆促，转烛过春光。
金字经·梦中邯郸道
卢挚（元代）

梦中邯郸道，又来走这遭，须不是山人索价高。时自嘲，虚名无处逃。谁惊觉，晓霜侵鬓毛。
泛舟红桥因至观音阁
费锡璜（清代）

绣桨荡晨波，春城千柳影。水窗三十六，卷帘落红粉。

佛阁绛仙宫，胭脂沈废井。鬼唱念家山，桃花泪如绠。
谒金门
李从周（宋代）

花似匝。两点翠蛾愁压。人又不来春且恰。谁留春一霎。

消尽水沉金鸭。写尽杏笺红蜡。可奈薄情如此黠。寄书浑不答。
贺新郎（咏雪二首）
葛长庚（宋代）

俯仰天黏水。尽□□、山河大地，光涵表里。一夜春风搜万象，檐外雨声不已。到晓来、六花靡靡。瑶树琪林寒彻骨，知谁家、娇女慵梳洗。且捏个，小狮子。

琼楼架就东皇喜。□□使、玉龙战罢，柳绵飞起。千古佳人诗句在，一任如盐似米。君试看、岩头溪底。刹刹尘尘银世界，记当年、曾赴瑶池会。玉清境，还如此。
刀
李峤（唐代）

列辟鸣鸾至，惟良佩犊旋。带环疑写月，引鉴似含泉。

入梦华梁上，含锋彩笔前。莫惊开百炼，特拟定三边。
记万载风俗三绝 其二
祖无择（宋代）

官酤米为曲，酿出成红酒。里社醉丰年，便是宣城酎。
颂古二十八首
释道川（宋代）

现出虚空眼便花，更教打破事如麻。
直饶指出当堂缝，分明鹞子过新罗。
庭坚得邑太和六舅按节出同安邂逅于皖公溪口
黄庭坚（宋代）

沧江渺无津，同济共安危。
田海非不广，舅甥自相知。
孔鸾在榛梅，鹪鹩亦一枝。
千里同明月，相期不磷缁。
送湛内翰原明出使安南时原明同乃堂还乡
李学曾（清代）

万里宣朝使，争看四牡騑。眉开黄色霁，身傍白云飞。

化日寰中永，文星海上辉。行行重回首，仙仗倚皇扉。
春杪书怀三十韵呈同事邓令
韦骧（宋代）

覆囚将讫事，春杪兴蹉跎。亭馆依游好，云天气候和。

江山秀色依，桃李绿阴多。燕熟巢仍补，莺新语尚讹。

径深无过辙，门阒可张罗。雨渍苔钱积，风旋柳絮涡。

落花冲蚁阵，侧叶露蜂窠。朝雾开如扫，晴丝荡不梭。

鸣禽多了了，舞蝶并傞傞。物意良俱得，人情亦自阿。

轩窗资坐啸，杖履起行歌。屋角鶱飞翼，帘旌动翠波。

画图连璧带，香穗接庭萝。笔颖牵诗癖，茶枪战睡魔。

清谈屡挥麈，酣饮必空螺。语射怜当鹄，论书忆换鹅。

九霄明日月，万国富山河。轻减中原役，韬藏绝塞戈。

壮犹摅阔略，嵬论辟么么。束帛丘园走，封轺驿传过。

拔才方迅疾，养拙且婆娑。凫鹤形难壹，鹪鹏好自颇。

痔医荣足贱，墦乞诈宜诃。投步安夷坦，存心谢揣摩。

势穷嗟屈贾，道乐慕渊轲。豹隐潜加泽，牛山戒执柯。

忘非羞搏虎，招议畏鸣鼍。末宦难萦束，高怀固岌峨。

踏青筵已旷，镊白镜慵磨。聊作逍遥咏，君其谓我何。
戊戌入都别友人
谭嗣同（清代）

家国两愁绝，人天一粲然。
只余心独在，看汝更千年。
世界几痕梦，微尘万座莲。
后来凭吊意，分付此山川。
望远行（元夕）
孙惟信（宋代）

又远到元宵台榭。记轻衫短帽。酒朋诗社。烂漫向、罗绮丛中，驰骋风流俊雅。转头是、三十年话。

量减才慳，自觉是、欢情衰谢。但一点难忘，酒痕香帕，如今雪鬓霜髭，嬉游不堪深夜。怕相逢、风前月下。
辛丑除日寄子瞻
苏辙（宋代）

一岁不复居，一日安足惜。
人心畏增年，对酒语终夕。
夜长书室幽，灯烛明照席。
盘飧杂梁楚，羊炙错鱼腊。
庖人馔鸡兔，家味宛如昔。
有怀岐山下，展转不能释。
念同去闾里，此节三已失。
初来寄荆渚，鱼雁贱宜客。
楚人重岁时，爆竹鸣磔磔。
新春始涉五，田冻未生麦。
相携历唐许，花柳渐牙折。
居梁不耐贫，投杞避糠核。
城南庠斋静，终岁守坟籍。
酒酸未尝饮，牛美每共炙。
谓言従明年，此会可悬射。
同为洛中吏，相去不盈尺。
浊醪幸分季，新笋可饷伯。
巑巑嵩山美，漾漾洛水碧。
官闲得相従，春野玩朝日。
安知书閤下，群子并遭馘。
偶成一朝荣，遂使千里隔。
何年相会欢，逢节勿轻掷。
九日同刘敬思黄彦美登萧然山
王祎（明代）

身世真如寄，登临得及时。地高风起急，天迥日沉迟。

绿鬓欺纱帽，黄花照酒卮。不知陶靖节，归去亦何为。
送裴秀才贡举
权德舆（唐代）

儒衣风貌清，去抵汉公卿。宾贡年犹少，篇章艺已成。

临流惜暮景，话别起乡情。离酌不辞醉，西江春草生。
颂古三十二首
释明辩（宋代）

马祖非心非佛，直下更无窠窟。
今年树上胡桃，胜似去年柑橘。
题醒心亭
许景衡（宋代）

醒心亭下水悠悠，归棹匆匆更少留。何日飘然五湖去，醉吟还得过浮邱。
送清老弟归荆湖幕
蒲寿宬（宋代）

驱车出闽峤，微宦历江湖。
沙塞马蹄疾，水天鸿影孤。
楚天时卧鼓，蜀道日飞刍。
万里戎旃客，何当表丈夫。
古松怪石歌
薛瑄（明代）

山东宪署两绝奇，古松怪石相蔽亏。耳畔或闻海涛作，眼中不见云根移。

皮皴鳞蹙涩寒雨，霜雕雪刻莓苔聚。方惊白日起潜蛟，更讶幽阴踞虓虎。

因怜二物争豪雄，壮颜毅色孰与同。阅世不今亦不古，回头几觉凡物空。

岱宗千尺云昆崙，一勺水安得良工。为我写此松石图，坐携造化入袖里。
次韵元舆十绝 春归四首 其一
郭祥正（宋代）

九十日春今日归，丁宁莺蝶莫相疑。明年信到梅梢早，不似人心有改时。
东山图赞 王逸少
叶梦得（宋代）

翰墨之娱，以写万变。不偿一姥，笑蕺山扇。袖手纵观，我行故迟。

岂以怀祖，乐此逶迤。
望隔江山忆陈之玠故居
姚燮（清代）

远山如宿鬟，晨妆掠初就。轻云相回萦，未肯露全秀。

其下江漪平，微风作罗皱。茜色吹石华，新唾上春袖。

夙昔携双桡，东矶访朋旧。一尺梅花枝，横影出墙窦。

水鸿飞啄花，落瓣点苔绣。每当月出时，夹杂露香逗。

佳人婵娟姿，昨犹梦中遘。侧帽柴门前，孤竹倚同瘦。

至今琴床空，月斜有啼狖。凄其不忍闻，闻之我心疚。
过金口市江中有渚名鲤鱼甲渚上有芦花连日遇逆风舟以寸进挽舟者行芦中成四绝 其三
王十朋（宋代）

长江十里渺连空，逆水那堪更逆风。定是江神怜远去，欲吹船转浙江东。
鹧鸪天 次韵李沁州寄酒
许有壬（元代）

滴困檀槽碎玉声。青州合换沁州名。高风未论陶元亮，豪气应州阮步兵。明老眼，慰浮生。人间势利一毫轻。羁愁如海都消尽，细和清歌带月
送乐伯善赴都三首 其一
郭天锡（元代）

石磴云昏笋蕨香，江城花落燕莺忙。黄金台高地形耸，白玉堂深春日长。

之子显擢神所与，吾道将亨民小康。临行握手出软语，东邻夜雨淋槽床。
【仙吕】体半儿_佳人才子共
未知作者（元代）

佳人才子共双双，纨扇轻摇玉体凉，荷钱贴水满池塘。拭罗裳，体半儿斜披
体半儿敞。
南楼昨夜雁声悲，良夜迢迢玉漏迟，花梧树底叶成堆。被风吹，体半儿沾泥
体半儿飞。
见佳人缟素体身穿，阁着泪汪汪在坟墓前，哭着痛人天。体只手匙撩体半儿
蹇。
月夜二首
王安石（宋代）

山泉堕清陂，陂月临静路。
惜哉此佳境，独赏无与晤。
埭口哆陂阴，要予水西去。
呼僮拥草垡，复使东南注。
淳熙二年发太上皇帝太上皇后册宝十一首
佚名（隋代）

蚴蟉青龙，婉嬗象兴。
其载伊何，煌煌金书。
乃由端门，乃行康术。
于以荣亲，振古所无。
挽蔡公南别驾二首 其一
黄公度（宋代）

膴政渐遐俗，清风律懦夫。人怜埋玉树，谁复奠生刍。

赋寿无三甲，传家有二雏。经纶才不展，身世一长吁。
初度寓郡
杨公远（宋代）

得失荣枯付分休，康强之外复何求。
灵台洞徹天无夜，银海精明月正秋。
谩赋律章酬诞节，旋沽官酝破羁愁。
生来结得梅花伴，长占春风第一筹。
禅人并化主写真求赞
释正觉（宋代）

发衰雪白，眼寒秋碧。
壁立千寻，功消一色。
体得有家风，心传亡辙迹。
少林祖师兮岂会唐言，黄梅行者兮不识横画。
题山水
丘浚（明代）

我本山中人，老作朝中客。玉阙金门非不恋，碧水丹丘也须忆。

每当骑马想牵牛，几听鸣銮思棹讴。梦魂不怕江山远，夜夜飞归海上洲。

欲归未归止惆怅，偶见新图心悒怏。恍如去国见似人，阒若逃空闻足响。

上题一尘不到处，境静人閒多雅趣。彷佛疑为旧所居，分明似识曾行路。

记得山中睡起时，倚阁停云有所思。忽然来我平生友，心欲急见嫌舟迟。

图中便是心中意，风流画史何多致。半幅轻绡万里思，无乃笔端能缩地。

对此融心神，居然念乡曲。江上愁心千叠山，云间遁迹三间屋。

忆年十五心尚孩，十八年前曾梦木。木巳合抱孩白头，某山某水何日重钓游。

尔时江村竹屋下，却望红云在天际，漂渺五城十二楼。
秋 其二
戴亨（清代）

索居多物感，孤坐易情伤。白露几时下，西风昨夜狂。

雁归知塞苦，人老觉秋忙。回首思年少，悤悤两鬓霜。
次韵周德夫经行不相见之诗
黄庭坚（宋代）

春风倚樽俎，缘发少年时。
酒胆大如斗，当时淮海知。
醉眼概九州，何尝识忧悲。
看云飞翰墨，秀句咏蛛丝。
乐如同队鱼，游泳清水湄。
波涛攸相失，岁月秣马驰。
客事走京洛，乡贡趋礼闱。
艰难思一臂，讲学抱群疑。
邂逅无因得，君居天南陲。
谁言井里，坐忽枉故人诗。
清如秋露蝉，高柳噫衰迟。
感叹各头白，民生竟自痴。
过门不我见，宁复论前期。
杯酒良难必，况望功名垂。
吉守乡丈人，政成犬生氂。
绿柳阴铃阁，红莲媚官池。
开轩纳日月，高会无吏讥。
琵琶二十四，明妆百骑随。
为公置乐饮，才可慰路岐。
矧公妙顾曲，调笑才不羁。
幕中佳少年，多欲从汝嬉。
人事喜乖牾，会莫把一卮。
朝云高唐观，客枕劳梦思。
主翁悲琴瑟，生憎见蛾眉。
君亦晚坎坷，有句怨弃遗。
夜光暗投人，所向蒙诋嗤。
相思秋日黄，西岭含半规。
老矣失少味，尚能诗酒为。
忽解扁舟下，何年复来兹。
寄声缓行李，激箭无由追。
秋兴
林东愚（宋代）

落日江城动鼓鼙，故山千里转逶迤。
谢安旧宅空陈迹，尼父馀风异昔时。
苜蓿秋高戎马健，海门日短雁书迟。
客窗兀对黄昏坐，云汉悠悠起暮思。
和吴守赋秋阅之什
虞俦（宋代）

秋郊小队暂徘徊，谁信儒门出将才。
千骑控弦吴月满，一声鸣角楚天开。
赋诗已是夸横槊，看剑何妨更引杯。
收取中原报明主，凌烟事业正相催。
谢杨侍读惠端溪紫石砚
文同（宋代）

学文二十年，语气殊未成。
所以文房中，四谱无一精。
岂不愿收贮，恐窃好事名。
自愧中槁然，敢假外物荣。
前日下秘阁，谒公来西城。
公常顾遇厚，待以为墨卿。
延之吐佳论，出口无杂声。
语次座上物，砚有紫石英。
云在岭使得，渠常美其评。
因取手自封，见授嘱所擎。
仓皇捧以拜，其喜怀抱盈。
归来示家人，众目欢且惊。
言并我所有，瓦砾而瑶琼。
贵价市珍煤，风前试寒泓。
磨知密理润，点觉浮光清。
洗濯鉴面莹，弹扣牙音铿。
遂剪十袭巾，加以重箧盛。
客来有欲观，稍欲不敢呈。
愿传之子孙，更重金满籯。
作诗叙嘉贶，惭比毫毛轻。
再和 其二
吴景奎（元代）

一幅吟笺写八分，风神萧远过羊欣。兰苕翡翠偏怜我，锦绣琅玕莫报君。

江上草堂连野竹，山幽桂树倚秋云。高情自得沧洲趣，欸乃渔歌隔岸闻。
初黄绶赴蓝田县作
钱起（唐代）

蟠木无匠伯，终年弃山樊。苦心非良知，安得入君门。

忽忝英达顾，宁窥造化恩。萤光起腐草，云翼腾沉鲲。

片石世何用，良工心所存。一叨尉京甸，三省惭黎元。

贤尹正趋府，仆夫俨归轩。眼中县胥色，耳里苍生言。

居人散山水，即景真桃源。鹿聚入田径，鸡鸣隔岭村。

餐和俗久清，到邑政空论。且嘉讼庭寂，前阶满芳荪。
王自牧、冷起敬诸文士游西湖、南山，记题其后
张昱（元代）

近闻甚得湖山乐，惜不与之同一游。莫问石城来艇子，却思箫一在扬州。

枕边蝴蝶高楼梦，扇底芙蓉小院秋。今觉司勋非往日，酒间无复旧风流。
咏许真君
饶与龄（明代）

旌阳仙令人何在，闻说遗因事甚都。井柱伏蛟神秘术，节杯化鹤运阴符。

成功碧汉瞻飞舄，崇报巍宫列画图。千载悠悠谁复见，楚江春草听鸣鸪。
季夏逢朝客
于濆（唐代）

浐水桃李熟，杜曲芙蓉老。九天休沐归，腰玉垂杨道。

避路回绮罗，迎风嘶騕褭。岂知山谷中，日日吹瑶草。
凭阑人·闺怨
王元鼎（元代）

垂柳依依惹幕烟，素魄娟娟当绣轩。妾身独自眠，月圆人未圆。
虞万州
魏了翁（宋代）

妇言加妇德，公子嫁公孙。澹泊于心慊，纷华入耳烦。

晋秦称匹国，韩姞烂盈门。乃与其夫子，十年江上村。
估客乐
萧赜（南北朝）

昔经樊邓役，阻潮梅根渚。感忆追往事，意满辞不叙。
流莺
李商隐（唐代）

流莺漂荡复参差，度陌临流不自持。
巧啭岂能无本意？良辰未必有佳期。
风朝露夜阴晴里，万户千门开闭时。
曾苦伤春不忍听，凤城何处有花枝。
上亲庭寿
卫泾（宋代）

中兴申甫来高崧，卜人吉梦占维熊。
生贤应有造化工，吾家积善庆所钟。
公跨鸾驭从蓬宫，襟怀廓落凌秋空。
居乡惠爱先困穷，谭笑万户生春融。
在官履行洁且忠，此心须信天可通。
福善有道非滥蒙，岁寒乃知柏与松。
从今风虎依云龙，扶摇万里乘长风。
结知丹扆恩庞鸿，金貂赤舄华吾宗。
尊荣安寿仁之功，从教绿鬓宜方瞳。
义方垂教惭倥侗，青毡欲使扬祖风。
勉策驽驾追逸踪，它年乐事来迎逢。
燕山嘉誉难独隆，宴堂清晓祥云浓，
槐庭昼永阴重重。千岁风月谁与同，
敬祝王母偕仙翁。
初寒在告有感
陆游（宋代）

横林吹叶水生洲，身落穷山古睦州。
到枕雨声酣旅梦，背窗灯影动清愁。
气冲星斗有孤剑，力挽栋梁无万牛。
未灭匈奴身已老，此生虚负幄中筹。
怀宋化卿居士
竹浪旭（明代）

湖上诸峰秀，君常次第行。
细评僧社句，准课自修程。
对月唯忘酒，逢渔劝放生。
空斋清夜坐，隔水寺钟鸣。
透明岩壁安禄山题记
清远居士（唐代）

妖胡作逆罪滔天，翠辇仓皇幸蜀川。
千载业缘磨不尽，却来邀福向金仙。
劝君归示南康太守吴子正
郭祥正（宋代）

劝君归，腰下悬金禄及儿。家有良田秫稻肥，种菜结实栗与梨。

江山满目烟云披，长年之乐吾无羁。何须七十乃言归，行将七十能几时，分符持节力已疲。

才德及人固无尽，此身抱病欲何为。
庚申清明日子融出游寄示纪游十绝以长句谢之
陈文蔚（宋代）

浴沂天气出郊坰，所至题诗取次成。花坞风烟俱入咏，云岩泉次屡增名。

摩挲硖次旧题字，展转东山未尽情。不出祗寻窗下计，春光随处亦清明。
容城杨忠悯公墓
朱福诜（清代）

常傍松筠想故居，白杨墓道更萧疏。埋轮事忆张文纪，下马坟萧董仲舒。

大鸟能来知不忝，蚺蛇有胆定何如。奸谀骨朽知何处，十载钤山笑读书。
姑苏杂咏 南峰寺
高启（明代）

樵归众山昏，天峰尚余景。
欲投石门宿，更度西南岭。
远闻云间钟，萝径入寺永。
悬灯照静室，一礼支公影。
鸟鸣涧壑空，泉响窗户冷。
对此问山僧，何如沃州境？
水南山房诗为任立本赋
蓝仁（明代）

南溪白云白如练，万壑松萝对山县。幽人结屋溪上居，稚子过山能读书。

清流美竹秋潇洒，棐几明窗日閒暇。坐中往往见樵渔，门外时时驻车马。

盛世弦歌比屋闻，淮南兵革又纷纷。平川战血流成海，白日妖氛涨作云。

一自离家从部曲，梦绕故山烟水绿。被褐愁趋戎马群，牵萝谁补南溪屋。

近随都尉入关中，远逐嫖姚树战功。匣底笑看三尺剑，尊前起舞万人雄。

三年留滞关山外，环堵蓬蒿果安在。荒林猿鹤怨秋风，落日鱼龙愁远海。

时清方且归去来，他乡道路多尘埃。有才未必长在野，君王已筑黄金台。
城西秋望
蒋廷锡（清代）

井梧庭竹已秋风，唯有登临兴未穷。高阁三层烟树里，青山半角夕阳中。

一行雁齿斜城界，万井鱼鳞碧瓦丛。眼力微茫天地阔，两湖如镜漾晴空。
淮阳道中
劳之辨（清代）

东南财赋区，江淮实渊薮。挽粟输神京，贡琛会九有。

河伯效厥灵，恪如奉官守。如何神尧世，降割灾畎亩。

我来经兹土，不忍重回首。四望尽洪流，莫分培与塿。

鹳鹤失低巢，鼋鼍窟高阜。狼籍纷鱼虾，颠连殃鸡狗。

萧萧芦荻花，其下惟井臼。茅屋或露尖，稻陇多悬罶。

舟行改故道，蒲帆任风走。行旅但张目，长年亦袖手。

嗟此一方民，几得耕千耦。筑塞兴大役，愁夫复愁柳。

蠲赈荷皇恩，严纶戒箕斗。勖哉奉行者，人事思引咎。
暇日独处寄鲁望
皮日休（唐代）

幽慵不觉耗年光，犀柄金徽乱一床。野客共为赊酒计，

家人同作借书忙。园蔬预遣分僧料，廪粟先教算鹤粮。

无限高情好风月，不妨犹得事吾王。
喜梁叔一归省
陈其志（明代）

红云片片出东溟，赢得芳名此日馨。王事去勤蘋欲白，莱衣归戏柳垂青。

谁登百尺风能御，独笑高阳晚未醒。为报西邻诸鲍叔，茅斋吾已懒横经。
腊日雪次彭幸庵去岁午门燕归韵
顾清（明代）

瞭然天意不须猜，向日同云晓未开。瑞木又飞前度叶，金茎不赐去年杯。

愁心欲遍天涯草，远信谁传陇上梅。极目贺兰山下路，几时风雨净氛埃。
挽右光禄大夫知枢密院事赠开府仪同三司孙公二首 其二
刘摰（宋代）

枢极元丰议，人犹记话言。载来筹庙幄，遂见偃戎轩。

一品哀仪重，三司锡命尊。绸缪承晚契，挥涕望西原。
送赣守张子智左史进直敷文阁移帅八桂二首 其二
杨万里（宋代）

抛官九载卧柴荆，有底生涯底友生。白鹭鸬鹚双属玉，青鞋布袜一笭箵。

赣江府主怜逋客，尊酒绨袍笃故情。天上故人今又去，碧云西望暮天横。
送芋酥与宿斋三学士
崔敦礼（宋代）

酥盘荐酒迎春寿，芋火谈禅数夜更。
云脚四垂天欲雪，为君两计破愁城。
重九与子通游虎丘谒祖印大师三首
朱长文（宋代）

绝境良辰少两全，支筇莫倦到山巅。
清谈已可忘樽俎，真乐何劳听管弦。
才子就题黄绢语，高僧多讽碧云篇。
孤舟欲去更回首，天半楼台生晚烟。
第四章兼简其子
邓肃（宋代）

虱卜虽萧条，虎筮固豪壮。
要皆有得失，未息胸中望。
那知方寸有，太空等虚旷。
川逝水不流，石高风自浪。
郑五相府荣，谢三渔舟漾。
穷达安在哉，但瞒肉眼障。
鼓瑟铿尔舍，扶杖啵然放。
在我本不亏，底处更求长。
独挂百钱游，无人捉私酿。
醉归一腹春，满纸挥琴畅。
珍重江左王，德邵宜绛帐。
天遣千里来，不顾闽山瘴。
人言臭味同，政可慰悽怆。
谁知金玉予，诗成即相饷。
笔力到天心，开卷人争仰。
但勿赋兔葵，小儿易生谤。
献之诗更奇，句法晋守尚。
从渠得精深，嗟余真恍傥。
何当日相从，烦君更语上。
迳追太古风，三叹聊十唱。
句
赵不息（宋代）

鲁国笔端昭日月，将近山书法得春秋。
出万善驿见山下人家密竹流泉可爱有赋
李孙宸（明代）

太行山下几家村，别有风光隔世喧。犬吠竹阴人扫雪，鸟鸣松径客敲门。

林烟散处青迎骑，山瀑流来绿绕园。若得数椽此间老，武陵何处更寻源。
偈颂七十六首
释师范（宋代）

云收雾敛，地辟天开。
处处弥勒，门门善财。
安得真男子，同上黄金台。
登小孤山次梁相国壁间原韵却寄
熊一潇（清代）

突兀疑填石，荒唐纪断鳌。谁移华岭峭，偏障海门高。

吴楚千帆月，江湖五夜涛。滔滔任来去，一叶稳渔舠。
答崔侍郎、钱舍人书问，因继以诗
白居易（唐代）

旦暮两蔬食，日中一闲眠。便是了一日，如此已三年。

心不择时适，足不拣地安。穷通与远近，一贯无两端。

常见今之人，其心或不然。在劳则念息，处静已思喧。

如是用身心，无乃自伤残。坐输忧恼便，安得形神全。

吾有二道友，蔼蔼崔与钱。同飞青云路，独堕黄泥泉。

岁暮物万变，故情何不迁。应为平生心，与我同一源。

帝乡远于日，美人高在天。谁谓万里别，常若在目前。

泥泉乐者鱼，云路游者鸾。勿言云泥异，同在逍遥间。

因君问心地，书后偶成篇。慎勿说向人，人多笑此言。
卜筑黄龙洞时六月廿日乃予生之日也
庞嵩（明代）

悬弧已卜分龙日，卜筑黄龙古洞天。蝴蝶深深频入梦，此山遗钵定前缘。
临江仙·幸自不须端帖子
刘辰翁（宋代）

幸自不须端帖子，闲中一句如无。爱他午日午时书。惟应三五无，便是辟兵符。久雨石鲸未没，小风纨扇相疏。邀朋一笑共菖蒲。去年初禁酒，今日漫提壶。
和太仆田卿酬殷尧藩侍御见寄
姚合（唐代）

往还知分熟，酬赠思同新。嗜饮殷偏逸，闲吟卿亦贫。

古苔寒更翠，修竹静无邻。促席灯浮酒，听鸿霜满身。

浅才唯是我，高论更何人。携手宜相访，穷行少路尘。
又一绝
邵雍（宋代）

正当老辈过从日，况值高秋摇落天。
一把黄花一樽酒，故人西去又经年。
仁上闻角声有感
曾黯（宋代）

学剑年来又不成，羁穷谁与共功名。
殊乡岁岁秋风客，孤垒功功晓角声。
富贵安能同哙伍，文章不愿以诗鸣。
鹿门幸有幽人约，饭豆羹藜过此生。
水亭
裴夷直（唐代）

岁律行将变，君恩竟未回。门前即潮水，朝去暮常来。
雪楼程御史次方山房韵见寄用韵答赋三首 其三
何梦桂（宋代）

思君隔山陂，矢心誓白水。夔蚿各自怜，人生贵适意。

马头黄金羁，不易牛背睡。白发难再玄，百子空自许。

南山或可移，愚公有孙子。堪舆浩无穷，俯仰一寤寐。
王太师挽词 其一
文彦博（宋代）

贤书蚤入英雄彀，冠岁高驰贾马声。一纪玉堂司大笔，两朝金鼎主和羹。

天边遽失骑箕象，川上犹思用楫名。欲识圣恩优异处，密章重叠贲佳城。
寓兴二首 其二
刘禹锡（唐代）

世途多礼数，鹏鴳各逍遥。何事陶彭泽，抛官为折腰。
忆友人
虞俦（宋代）

紫鸾栖棘乳溪边，不羡群飞漫刺天。
一见交情真我辈，更将诗刺洗尘缘。
宁唯刮目须三日，恨不从公蚤十年。
只恐秋风趣分袂，尺书傥有雁能传。
赠江藩伯景熙同年宫保东川公子
林俊（明代）

文物东藩喜近临，故人为别意还深。名家型范平看副，裕国源还信许寻。

安得三钱长米价，秪知一粒自民心。常平旧格今谁问，老爱云庄是好音。
寄苏先生正
祝祺（明代）

西风倚棹问归程，诗酒应多慰别情。
黄叶疏钟溪上寺，白云孤别海边城。
鸥飞烟渚连秋色，雁下寒塘起暮声。
回首天涯嗟落莫，夕阳归路万山晴。
汉阴吊崔员外坟
戎昱（唐代）

远别望有归，叶落望春晖。所痛泉路人，一去无还期。

荒坟遗汉阴，坟树啼子规。存没抱冤滞，孤魂意何依。

岂无骨肉亲，岂无深相知。曝露不复问，高名亦何为。

相携恸君罢，春日空迟迟。
悼亡八首 其四
陆佃（宋代）

春远落花随水尽，夜深明月向人圆。昆崙欲使知无路，仙苑分明隔洞天。
杂曲歌辞。入破第四
佚名（唐代）

行乐三阳早，芳菲二月春。闺中红粉态，陌上看花人。
偈颂七十八首
释正觉（宋代）

习习春风，丝丝春雨。
一等沾濡，十方周普。
甘草得之甜，黄连得之苦。
天意发丛林，檐声闹窗户。
古德尝云已不迷，等闲教坏人男女。
治平皇太后皇后册宝三首 其一 皇帝升坐用《乾安》。
郊庙朝会歌辞（宋代）

王化之始，治繇内孚。时庸作命，玉简金书。磬筦在庭，其纵绎如。

天临法扆，礼与诚俱。
祷雨作 其三
高定子（宋代）

两閒洒落无尘著，万象森罗触处逢。此意要令儿辈觉，擎天一柱爱中峰。
送友人西上
吴晦之（宋代）

晓行山路梅花白，晚宿溪桥柳色青。
此去西湖春渐暖，画船沽酒水边亭。
闻富郑公少时随侍至此读书景德寺后人为作祠堂因跋余旧诗后以自嘲 其二
韩驹（宋代）

海气昏昏又啸风，一杯扶病要时供。三年闭户儿童怪，千古闲情我辈钟。

若得黄甘应手种，更求青李莫函封。疏顽自笑将安适，寄谢江山好见容。
辛卯岁年五十须鬓有变白者 其一
韩雍（明代）

百粤平来见二毛，七年犹未脱征袍。圣明倚托非常重，敢对时人话独劳。
鹧鸪天·宣德楼前雪未融
佚名（宋代）

宣德楼前雪未融。贺正人见彩山红。九衢照影纷纷月，万井吹香细细风。复道远，暗相通。平阳主第五王宫。凤萧声里春寒浅，不到珠帘第二重。
送廉村宗人薛庭芝薛如晦还里
薛嵎（宋代）

老我儒冠误，怜君亦固穷。
山川居壤异，友爱所天同。
江渡乘潮阔，霜林逐晓空。
永怀楸垅敬，淹泊志难通。
又和南园真率会见赠
司马光（宋代）

白头难入少年场，林下相招莫笑狂。绿筱影侵棋局暗，黄梅花渍酒卮香。

任真自愧殽羞薄，假寐初便枕簟凉。酬应诗豪困牵率，从来懒放似稽康。
乱后
辛愿（金朝）

兵去人归日，花开雪霁天。川原荒宿草，墟落动新烟。

困鼠鸣虚壁，饥乌啄废田。似闻人语乱，县吏已催钱。
马奴周晬思之因成
蔡襄（宋代）

马奴今日方周晬，昨夜迢遥梦到家。盘里应知心所爱，尊前唯祝寿无涯。

咿嚘弄语群儿学，踉跄初行乳母誇。独上扬州津馆望，江山摇落去鸿斜。
再次前韵呈林郎中五首
陈造（宋代）

清诗似奏韶乐音，林侯宿世孤山林。
疎云时漏凉月影，雏凤独啸修竹阴。
金华后山俨在目，非子谁复钩其深。
掩郑炷香三叹息，向来望若空潜心。
假日山行
释正觉（宋代）

平生胸中云外峰，有閒便与扶瘦筇。
但知一世丘壑味，想得十分猿鸟从。
明见秋容山洗雨，清可人意风吟松。
归来游兴散不尽，谁杵唤月黄昏钟。
题冲佑观二首
陈鸣鹤（明代）

十二仙人控紫鸾，顶门一去不曾还。
当时鸡犬升天尽，只有浮云住世间。
临江仙
张伯寿（宋代）

家住清湘云外窟，肯随玉笋同班。竹林风味正相联。独高霜外班，微露管中斑。

吏隐丛祠聊寄傲，胸襟半是湖山。此君端可助跻攀。支颐从鹤立，拱膝看鳌翻。
桃源篇
周瑛（明代）

秦人法网密如织，楚人逃生苦未得。一朝拔邑入南山，咫尺就未尘寰隔。

山中风俗何恬然，竹篱茆舍临平田。男婚女嫁相代谢，岁月无纪谁知年。

昨日渔郎忽到此，杯酒慇勤问乡里。汉龙晋马相继兴，始知世代非秦纪。

由来静躁迹不同，山人怕未俗人通。送得渔郎出山口，归来相未灭其踪。

武陵太守好事者，谓人可仙官可舍。分付渔郎重问津，溪山宛在眉睫下。

初来夹岸皆桃花，再来赤壁横苍霞。千峰万壑不可辨，欲从何处寻人家。

我闻海鸥识人意，机心一动鸥不至。山人心事閒于鸥，孰谓高风可强致。

使君莫厌城市喧，浇醨朴醇各有根。机心不动争心息，武陵处处皆桃源。
姑苏滕惇礼榜所居阁曰斋心成都宇文某作诗以广其意
宇文虚中（宋代）

不是凭虚避世喧，此中于物本无缘。静看畏影徒劳尔，题作斋心亦且然。

意识已随言语断，生涯聊任岁时迁。老夫亦涉天游趣，三复南华第四篇。
怡斋
陆游（宋代）

东湖仲夏草树荒，屋古无人亭午凉。
萱房微呀不见日，笋箨自午时吹香。
野藤蟠屈入窗罅，湿菌扶疏生屋梁。
跨沟数椽最幽翳，涨水及槛雨败墙。
静涵青苹舞藻荇，闲立白鹭浮鸳鸯。
芙蕖虽瘦亦弥漫，照眼翠盖遮红妆。
水纹珍簟欲卷却，团团素扇嬾复将。
天风忽送塔铃语，唤觉清梦游潇湘。
张梦晋改流水诗
唐寅（明代）

浅浅水，断又续，在山清，出山浊。
曲曲折折难回头，呜呜咽咽日夜哭。
问伊伤心何其多，悔恨当初出幽谷。
舟中听大人弹琴
苏轼（宋代）

弹琴江浦夜漏永，敛衽窃听独激昂。
风松瀑布已清绝，更爱玉佩声琅珰。
自従郑卫乱雅乐，古器残缺世已忘。
千家寥落独琴在，有如老仙不死阅兴亡。
世人不容独反古，强以新曲求铿锵。
微音淡弄忽变转，数声浮脆如笙簧。
无情枯木今尚尔，何况古意堕渺茫。
江空月出人响绝，夜阑更请弹文王。
菩萨蛮 闵际行花乳茶
陈世祥（清代）

仙人高掌空青雨。玉蓉几点花头乳。一叶乍沉瓯。春云自在流。

兰香谁可赠。已证松萝圣。瑞草陋阳坡。除非访穆陀。
正月初四后十余日病嗽不能出杂书十首
方回（元代）

江皋残雪霁，想见东风还。
可览不可拾，春容有无间。
城市哄灯火，强作元夕天。
乱离痛甫定，物华非自然。
栖栖坐羁旅，嘿嘿悲徂年。
忆王庵旧游寄再生
神一（清代）

人生聚散本浮沤，回首苍茫感昔游。晓露未收花力重，午阴欲定鸟声幽。

闻香小坐忘尘世，步月清言扫旧愁。梅影横斜应似画，残英满地有谁收。
古风·其二十四
李白（唐代）

大车扬飞尘，亭午暗阡陌。
中贵多黄金，连云开甲宅。
路逢斗鸡者，冠盖何辉赫。
鼻息干虹蜺，行人皆怵惕。
世无洗耳翁，谁知尧与跖。
老人付
宋汝为（宋代）

憔悴应怜范叔寒，南北东西万里谪。
朱颜荏苒变黎黑，走遍天涯常是客。
贺新郎（咏梅用甄龙友韵）
洪咨夔（宋代）

放了孤山鹤。向西湖、问讯水边，嫩寒篱落。试粉盈盈微见面，一点芳心先著。正日暮、烟轻云薄。欲搅清香和月咽，倩冯夷、为洗黄金杓。花向我，劝多酌。

单于吹彻今成昨。未甘渠、琢玉为堂，把春留却。倚遍黄昏栏十二，知被儿曹先觉。更笑杀、卢仝赤脚。但得东风先手在，管绿阴、好践青青约。方寸事，两眉角。
古诗寄游良臣兼简陈国镇
欧阳澈（宋代）

齑盐兴浅知无策，谢绝归来事清白。乱丝心绪尚纷如，时对风清独扪虱。

会虽稽古补前愆，赤水遗珠不难索。仰公学问又日新，磨砻幸偶谪仙人。

遥知议论到佳处，眉间喜气常津津。我惭踪迹浪萍梗，欲亲棐几嗟因循。

飞奴寥落绝问幅，渴心依约生埃尘。以胶投漆贵耐久，回光借烛期知贫。

情均骨肉非有素，白玉琢成心始固。莫学纷纷轻薄儿，世情翻覆成云雨。

登云依旧高嵯峨，指掌江山胜概多。佳眠风物未入梦，疑泛灵槎游绛河。

朅来乘兴须一往，飞觞烂醉横秋波。膺门况有金闺彦，笔驱丽景森吟哦。

悠悠此志遂何日，款段相期踏雪过。
早春宿三茅峰二首 其一
赵继光（清代）

山水娱吾心，岂只涤尘俗。步出城西门，苍翠带华薄。

西神迎解城，数片云生谷。穿云与泉窦，琤琮韵琴筑。

隔涧樵歌闻，因之度山麓。
元旦
萧光绪（明代）

年到知非非己频，惭无大力救时迍。诗书仍向青毡旧，冠带聊从白发新。

伏野未谋莘乐稳，登朝难免杞忧臻。东风今日回寒谷，又是浮生一岁春。
当涂轿行口占
汪梦斗（宋代）

笋舆咿轧乱山隈，拥鼻清吟当探梅。我已少知忧责少，人皆喜探远乡回。

树犹绿暗知霜薄，云渐红深欲雪来。自说江南好风景，江南尤更有奇才。
读苏叔党汝州北山杂诗次其韵
陆游（宋代）

久病卧江村，发白面黧黑。
艰难念温饱，日夜积涓滴。
聚壤粪园桑，荷锄耘垄麦；苟失一日勤，农事深可惜。
小儿念乃翁，卒岁共欣戚。
跂望明年春，社雨泥一赤。
寒食过张百药墓
徐灏（清代）

一樽还酹野棠花，蔓草寒烟落照斜。地下故人应有梦，天涯诸弟叹无家。

名山事去留黄土，辽海魂归听暮鸦。张绪当年谁得似，江东词赋惜春华。
别钱筠甫三首
张耒（宋代）

倦客无眠听晓钟，五更蜡烛泪消红。
城西古寺来何处，今日分携独向东。
谢商守宋郎中寄到天柱山户帖仍依元韵
邵雍（宋代）

不将生杀奏严宸，却抱烟岚学隐沦。
多谢史君虚右席，重延天柱一山人。
寒夜留宿故人隐处
陈煇（清代）

高斋期夜宿，萝径独携琴。尊酒成幽酌，孤灯照短吟。

竹泉分小涧，霜叶响空林。且尽山中醉，谁论物外心。
家别慈闱　庚午冬北征作
郭之奇（明代）

隐忍竟成去，今从膝下分。密缝如母见，齧指令儿闻。

繇此燕天雪，相参粤岭云。征衣空湿尽，夙夜尚殷殷。
送酒与胡倅
王质（宋代）

青坚堂下出香泉，历历春声到耳边。卷起白波滋舌本，养成黄气舞胎仙。

帝觞他日分涓滴，家酿今朝养圣贤。饮罢铃绦应已制，汝阳乘此去朝天。
南歌子 其五
倪称（宋代）

嫩竹呈新绿，幽花露浅红。一檐苍翠落杯中。更有飞泉鸣佩、响丁东。

乐事知难并，良辰得暂逢。晚风林下一尊同。便觉飘然身在、广寒宫。
望南信不到
方登峄（清代）

不见儿书至，应知下笔难。有心慰衰老，无计说平安。

关塞寒云早，门庭落叶残。倘逢南雁过，便当室家完。
贺新郎·风月为佳节
孙居敬（宋代）

风月为佳节。更湖光、平铺十里，水晶宫阙。若向孤山邀俗驾，只恐梅花凄咽。有图画、天然如揭。好看骚人冰雪句，走龙蛇、醉墨成三绝。尘世事，谩如发。真须脚踏层冰滑。倚高寒、身疑羽化，水平天阔。目送云边双白鹭，杳杳冲烟出没。□□□、□□□□。唤醒儿曹梁甑梦，把逍遥、齐物从头说。洗夜光，弄明月。
赠夏侯子美养心居士
刘才邵（宋代）

汉家恢儒成治功，独与三代同高风。当时经术传家者，大小夏侯名誉崇。

邺都雄图方鼎峙，英俊乘时尽风靡。坐使当途基业成，才如伏波能有几。

公家先世不乏人，诗书韬略传清芬。文取贤科武分阃，爽气英姿今尚存。

前人清白今人继，方得家声终不坠。脩身大要在养心，公以自名深有意。

世人但知纵多欲，盈壑填溪不知足。尽取豪华供目前，几人更戒前车覆。

如公此意具真识，不似世人长荆棘。寸田尽著子孙耕，会见庆馀由善积。
刘侍御朝命许停官归侍
皇甫冉（唐代）

孟孙唯问孝，莱子复辞官。
幸遂温凊愿，其甘稼穑难。
采芝供上药，拾槿奉晨餐。
栋里云藏雨，山中暑带寒。
非时应有笋，闲地尽生兰。
赐告承优诏，长筵永日欢。
邑中诸公见和再用前韵 其四
陈渊（宋代）

看尽愁人万点红，晓来双鬓白于茸。它时傥记江南梦，画我黄梅细雨中。
和颜长官百咏 其三 边庭
朱继芳（宋代）

一剑沙场独苦辛，天阴杀气作黄尘。沉思鸟尽弓无用，肘后累累却顾身。
生查子（独游西岩）
辛弃疾（宋代）

青山非不佳，未解留侬住。赤脚踏沧浪，为爱清溪故。

朝来山鸟啼，劝上山高处。我意不关渠，自要寻兰去。
饮张壹斋月台
潘玙（宋代）

同上最高台，山头晚色开。
风才驱雨去，月渐出云来。
世事悲秋扇，吟情付酒杯。
谁家砧杵动，寒计又相催。
陪欧阳令君奠故宋尚书金忠肃公墓并立石表
程敏政（明代）

桂浆三奠陇云寒，共识贤侯此意难。泉下屡更新岁月，人间谁问古衣冠。

青山再下樵苏禁，白石重将姓字刊。拟有颂声传故事，无边光彩动林峦。
送仲晦国录赴康州二首 其二
刘克庄（宋代）

别我暑行三百里，使君此举古今稀。班荆不以牙旗从，剪韭都忘草具微。

浪汩鸢飞毋久住，颍川凤下可遄归。未妨黠鬼揶揄笑，专壑专城孰是非。
倚江上楼
姚燮（清代）

一鸟下远天，风止翮逾速。微命饱有资，适机谢群辱。

吾楼无杂林，山川照孤竹。凉日何沄沄，深江晚生缛。

空舟横岸阴，童来洗新犊。俯弄云影閒，人影自惊绿。

未识秋已深，犹唱采蘋曲。解兴不泥时，坦怀泯污俗。

愧吾废惰身，含生负晞沐。古隐难践希，委心向谁属？
漫书呈几复三首 其一
黄庭坚（宋代）

古人踽踽已先登，后学萧萧不再兴。顾我尪羸君勉强，百年漂忽甚风灯。
与陈同舍饮三元楼
林希逸（宋代）

失身杯酒莫追尤，烂醉生涯尽自由。可倚何须鹦鹉赋，相逢且解骕骦裘。

今无客入扬雄巷，终有人题李白楼。却笑三闾太憔悴，独醒犹作畔牢愁。
避地
杜甫（唐代）

避地岁时晚，窜身筋骨劳。诗书遂墙壁，奴仆且旌旄。

行在仅闻信，此生随所遭。神尧旧天下，会见出腥臊。
尝正仲所遗拨醅
梅尧臣（宋代）

屈原自著渔父篇，餔糟不及渔父贤。
世无功名多浪死，刘伶阮籍于今传。
迩来独酌邀明月，唯有青山李谪仙。
谪仙殁後几百年，市楼日沽千万钱。
沉湎岂少当道眠，文字不见空月圆。
吴均之孙何我怜，双壶贮醅持置前。
岂乏阮李诗与瘨，浅饮强对春风妍。
达失干城
陈诚（明代）

僻壤遐陬去国赊，为农为士共生涯。
桑麻禾黍连阡陌，鸡犬牛羊混几家。
旅肆经年留富贵，戍楼泊暮隐悲笳。
当时博望知何处，空想银河八月搓。
梦芙蓉 戊戌五月十八日汎舟碧浪湖作
厉鹗（清代）

晓天鱼板响。趁青蘋风起，碧鸥波涨。一枝塔影，斜袅打双桨。

道场山在望。仲姬犹剩眉样。划碎玻璃，占芦湾柳汊，新雨欲沈网。

何处纹帘捲上。白纻歌轻，去也终怊怅。双鬟可买，应作五湖长。

水云连浩荡。杜郎元是疏放。有日重来，愿身为鹊镜，妆脸镇相傍。
临江仙（赏芙蓉）
赵彦端（宋代）

十载长安桃李梦，年来镜净尘空。忽传彩笔小笺红。满怀秋思，倾倒为芙蓉。

莫恨霜浓开较晚，尊前元有春风。酣娇肯为别人容。试携银烛，斜照绿波中。
经高黎贡山
王昶（明代）

疾雷隐辚南山陲，猛雨晓霁收层霏。舍舆振策不惮疲，欲与僮仆同艰危。

举头峦影高垂义，如蛇之路山腰欹。旁伏猩狒兼貒狸，夔魈来往行人稀。

迩者吏卒初修治，稍辟榛莽删菑翳。天梯石栈通威夷，三尺一级侔累棋，骏马行此旋倭迟，十步五步鸣酸嘶。

万千老树拥幢麾，腔枵腹裂攒秋菭。倒者卧地僵尻脽，其根络石萦绠丝。

蜜香花发得葳蕤，贴雪一捻红胭脂。下丛密竹筀簩𥯨，甘蕉叶大栟榈肥。

苍藤翠茑缠柯枝，十里不见行天曦。但闻飒沓吹寒飔，蛮云泼墨春淋漓。

猿公什伯相邀嬉，啸群连臂声嘎咿。呼烟山鹧兼子规，杂以𢙼鸟噫吁嘻。

酸螀如雨喧回埼，听此忽觉哀缠脾。雪山天际横长眉，烂漫众皱儿童随。

僰人三两同蒙倛，杉皮作屋围槿篱。兹山蒙段昔所私，封比吴岳金天仪。

升柴瘗玉求蕃釐，灵祀芜没迷荒基。束鹿尚书熊虎姿，泽州于此偕驱驰。

磨盘之岭千云逵，曾闻蚁贼鏖雄师。至今杀气横祲镌，层巅流水分两歧。

南龙北潞殊派支，五十三参孰诹咨。艰难诘曲颇似之，南询我已穷坤维。

德云慈氏真导师，河山久识皆心为。《大荒南经》奚以悲，独惜此区划怒夷。

蒲蛮蒲卡自古遗，坐致玮丽无人知。九州之外良幽奇，愧无巨笔磨天麾。

盘旋渐下龙江湄，又见雪浪翻蛟螭。
吾乡有李明府其伯子襟怀夐然世表甘早知敬慕
陈藻（宋代）

庙食於莆李长者，变海为田散郊野。
福宜孙子百千年，家甲三山总文雁。
西需一位京朝郎，官虽示显善声场。
伯曰孝纯遵义方，潘安容貌心蒙庄。
幼小抠趋父执时，挂口何曾闻是非。
到了交游如一日，肯学世情随盛衰。
我头半白言稍传，晚出要教识前贤。
睽远莫能修世契，拟将下笔无由缘。
喜今有便归乡多，吾倒春中偏饮和。
老去旧怀因称叙，吉人与就幸如何。
满眼各为君父子，谁忧平地起风波。
送宣州杜都官
曾巩（宋代）

夜闻陵阳峰上雨，晓见宛溪春水平。
画船不待双橹挟，归客喜成千里行。
牧之文采家未泯，夫子风流今有声。
篇什高吟凤凰下，翰墨醉洒烟云生。
拨置簿书有余力，放意樽罍无俗情。
忠义非徒劝风俗，恺悌固可交神明。
余休比户得涵泳，嚚讼累岁皆澄清。
荐草交论付丞相，士行如此宜名卿。
江湖一见十年旧，谈笑相逢肝胆倾。
鹪鹩一枝亦自得，去矣黄鹄高飞鸣。
吴道子华清宫图
朱翌（宋代）

霜清十月天无风，行宫缥缈祥云中。
重重绣岭光相通，庄严具足无遗功。
泉鸣三汤春蒙蒙，合欢皂荚双垂红。
人间尘垢一洗空，玉声璆然出房栊。
鸾吟凤舞纷层空，岂不大胜游月宫。
向非道子妙绝笔，那见开元全盛日。
槎牙老木青铜柯，坡陀巨石苍玉质。
石言木应若何闻，阿房兴废才顷刻。
乃知吴生有深意，一时心事能貌出。
臣以画谏乃其职。此山此事姑置之，
此画当今须第一。
三和唐人惠山诗三首 其二
秦宝寅（清代）

秋云渺无尽，秋山澹娱人。楼台纷绮构，忽焉成故新。

清泉与白石，曾无叹辎磷。所以栖遁士，怀贞避嚣尘。

空明入远眺，湖水连青旻。愿言撰良辰，荒涂更谁邻。
刘钦贡元第一百一十二
文天祥（宋代）

文章日自负，去家死路傍。
高视见霸王，感子故意长。
议纠合两淮复兴
文天祥（宋代）

扬州兵了约庐州，某向瓜洲某鹭洲。
直下南徐侯自管，皇亲刺史统千舟。
南歌子
洪瑹（宋代）

柳浪摇晴沼，荷风度晚檐。碧天如水印新蟾。一罅清光斜露、玉纤纤。
宝镜微开匣，金钩半押帘。西楼今夜有人忺。应傍妆台低照、画眉尖。
次前韵饯高教授
项安世（宋代）

饯者石与高，庆者徐与项。
醵者郑与苏，张侯为兼讲。
酒兵互劘壘，学植交剌{耔去子换部去阝}。
时与优孟词，间出德出棒。
吻捷诧先鸣，途穷争绝港。
同声暂谐昵，异论忽儱{左亻右上彗去下下冉}。
百年能几笑，莫作受钱缿。
明朝会稽脚，已著邕州{上封下系}。
饥驱自此去，担远无人耩。
谁能告诸公，收取镜湖{左忄右丰}。
卷帘
黄滔（唐代）

绿鬟侍女手纤纤，新捧嫦娥出素蟾。

卫玠官高难久立，莫辞双卷水精帘。
闻执之侍御赴阙追送不及
郑善夫（明代）

名岩拟共花时见，渺渺芝田空复情。绣斧春当霄汉立，彩帆今复斗牛行。

南州烟水还徐稚，京洛风云逐马卿。日暮沧江相失后，可无献纳慰平生。
夜坐阅卷毕循步阶櫩仰象有言
郭之奇（明代）

肃然秋夜对，起视已星陈。心目无穷止，菁华始逼亲。

斗箕分极远，经纬九霄均。云汉垂垂下，天中烂客身。
金刚随机无尽颂·能净业障分第十六
释印肃（宋代）

君看莲出水，万物安堪比。
居尘不染尘，欲界行禅理。
道州观野火
吕温（唐代）

南风吹烈火，焰焰烧楚泽。阳景当昼迟，阴天半夜赤。

过处若彗扫，来时如电激。岂复辨萧兰，焉能分玉石。

虫蛇尽烁烂，虎兕出奔迫。积秽皆荡除，和气始融液。

尧时既敬授，禹稼斯肇迹。遍生合颖禾，大秀两岐麦。

家有京坻咏，人无沟壑戚。乃悟焚如功，来岁终受益。
酬林志宁
杨时（宋代）

君不见昔时卜年公，坼龟食墨瀍涧东。
伊流洛水环紫宫，广轮千里天地中。
真人一往不复见，鼎湖弓剑空遗踪。
阴阳所交风雨会，和气自古生英雄。
迩来百千岁，零落多奇穷。
鸣皋少室峥嵘倚天阙，下有回渊万仞蟠双龙，
蒸云结雨气蒙蒙。惟有苍髯紫颔包玄珠，
时发光焰凌烟虹。成周太平郁余策，
但令洙泗生清风。羡君妙龄有仙骨，
乘槎暗与天潢通。万里不一息，
去若孤征鸿。决开银河浪，
分出一派悬秋空。顾予山野姿，
未老心已慵。谬从君子游，
营道术偶同。有如退之与东野，
自渐青蒿倚长松。感君惠然抵山谷，
开谈冰雪清吾胸。高堂黑发颜如童，
未须念此心忡忡。幸有山前清泉冷可酌，
与君啜甘茹草忘春冬。
次韵苏中丞喜文潜病间
晁补之（宋代）

携筇过子约朝朝，况是门无百步遥。
午卧檐曦茶可煮，夜谈窗霰栗堪烧。
范鱼何用惊生釜，郑鹿应知梦覆蕉。
试作文殊问居士，从今一饭久如消。
偈颂一百四十一首 其七十四
释师范（宋代）

秋高增爽气，夜寒添夹被。草虫吟壁根，黄叶飘庭际。

直得山僧展转返侧，喜而不寐。阿呵呵，伸脚元在缩脚里。
书清凉境界壁
辛弃疾（宋代）

从今数到七十岁，一十四度见梅花。
何况人生七十少，云胡不归留此耶。
墨子引周诗
佚名（先秦）

王道荡荡。
不偏不党。

王道平平。
不党不偏。
建炎丞相成国吕忠穆公退老堂 其一
成大亨（宋代）

调燮勋庸万国欢，暂携造化入名园。芝兰绕砌初争秀，桃李成名自不言。

沧海从龙扬巽翼，虞渊取日破妖昏。功存社稷膺宸眷，莫滞芳菲远帝阍。
中秋雨
方岳（宋代）

明月如佳人，会晤良亦难。
畴昔相与娱，误作容易看。
何如费倾结，欲语不可殚。
云间金背蟆，爱惜白玉盘。
宁受妒妇欺，不借俗世观。
坐令四中秋，雨滴梧桐寒。
人情重今夕，吴瓶藓花乾。
亦知月不老，终当出林端。
岂无三百钱，醉此素所欢。
举杯吞寒光，流入诗脾肝。
令我书传香，一洗儒生酸。
清明
汪梦斗（宋代）

他乡逢冷食，故国隔长江。薄雨膏犹腻，落红香满腔。

客游如梦醒，愁事被春降。正说扬州鹤，俄来雪一双。
春从天上来 至元二十九年八月二十八日
卢挚（元代）

姑射乘龙。与少皞行秋，佳气葱葱。九重天上，万岁声中。

想见玉立神崧。更川妃微步，恰便似、户外昭容。建章宫。

正鸡人唱晓，凤吹腾空。

风流太平礼乐，是鼓腹康衢，白叟黄童。说向周公，声容文物，歌舞帝力神功。

幸天公不禁，人间酒醉得西风。此心同。有黄河为带，江汉朝宗。
题养蚕图
刘文如（清代）

昔年蚕事传馀杭，以纸裹种来维扬。一冬霜雪不甚冷，几番任向书楼藏。

时光又到二三月，焚香试拜马头娘。蜷蜷细种活如蚁，手持鹅羽亲分将。

此时食叶须细叶，买叶却向城北乡。一篮嫩绿不沾雨，青青颜色含轻香。

头眠刚到声寂寂，无风无雨调温凉。越中仆妇最谙此，命伊率事居西堂。

二眠二起渐多食，分箔满室还满床。夜来添叶直到晓，声如笔落纸奔忙。

三眠已老不食叶，腹中嫩丝含清光。素丝吐尽结成茧，可怜自裹如入囊。

草山簇簇摘不尽，珠丸玉果盈倾筐。缲车向风取凉意，轻轻抽得冰丝长。

从此织成罗与绮，从此染成玄与黄。传与江城田舍妇，曷不努力兴蚕桑。
赋赠玉岩 其二
林颜（宋代）

万卷收书肯为贫，长年石室谢纷纭。冥鸿有志难寻迹，野鹿无心不出群。

拔俗风标清似水，视人富贵薄于云。柄臣欲强东山起，只恐东山未放君。
次韵赵表之道中见梅之作二首
李弥逊（宋代）

近水疏篱竹半侵，枝南枝北弄晴阴。
不因老眼分明见，辜负凌寒一寸心。
大将军报吴逆暴死其下贼众溃散无馀大兵指日进取恢复封疆
玄烨（清代）

遥天今日捷书来，万里欢声动地开。从此黎民皆乐业，军威应振凯歌回。
古像赞二百零五首 其一○七 李卫公
孙承恩（明代）

于惟卫公，雄武沉毅。掌帝九伐，扫荡氛翳。氛翳既清，泰阶以平。

铁山峣峣，武功并高。
赵仲穆山水图为郎中董君美赋
汪广洋（明代）

吴兴山水称奇绝，欲往见之不可得。山如游龙水如练，寤寐神交久相识。

去年东征震泽归，偶向吴兴泛夕晖。浮玉山前酒初熟，碧浪湖中鱼正肥。

径从买鱼酌白酒，短篷系在沧洲柳。看山饮水无了期，雪花飞来大如手。

山苍苍，云茫茫，别去怀思山水长。今年触热上齐鲁，直驾天风辞豫章。

江湖蛟鼍宅，淮蔡鱼龙乡。黄河下泻神激扬，一息泰山青在望。

比来宴坐观清济，却忆雄飞数千里。东掖郎官尤好奇，酌我春风紫薇底。

手提名画山水图，派出吴兴松雪里。求我试作山水歌，为我素知山水美。

展图累日怡心神，水绿山青太逼真。联镳二子谩驰骋，我亦况是丹青人。

吴兴书法妙天下，笔意寻常寓图画。一水一山蟠籀文，裴迪来时绝惊讶。

君不见司马迁，生平足迹半山川。主经奴史走百氏，回得山川一气先。

愧我长年事奔走，耿耿胸中复何有。雕虫刻楮殊未工，默对江山玩星斗。
明月何皎皎
柳如是（明代）

金膏弄明月，联风涓绿萍。斯时欲渝乐，凄凄心久仍。

戏鲔白怅望，秋麇何积澄。物候信难至，一往无骄矜。

岂乏旧芳日，对此神不宁。
侄安节远来夜坐三首
苏轼（宋代）

南来不觉岁峥嵘，坐拨寒灰听雨声。
遮眼文书原不读，伴人灯火亦多情。
嗟予潦倒无归日，今汝蹉跎已半生。
免使韩公悲世事，白头还对短灯檠。
心衰面改瘦峥嵘，相见惟应识旧声。
永夜思家在何处，残年知汝远来情。
畏人默坐成痴钝，问旧惊呼半死生。
梦断酒醒山雨绝，笑看饥鼠上灯檠。
落第汝为中酒味，吟诗我作忍饥声。
便思绝粒真无策，苦说归田似不情。
腰下牛闲方解佩，洲中奴长足为生。
大弨一弛何缘彀，已觉翻翻不受檠。
寒蛩
张耒（宋代）

寒蛩振翼声骚骚，夜深月影在蓬蒿。
老人虽眠睫不交，愁窗人寂灯无膏。
荒城鸣金睥睨高，北斗下挹江南涛。
悲笳三奏老鸡号，晨光出山开泬寥。
过念涯营 其二
张岳（明代）

风云蛇鸟指挥新，犊剑牛刀语入神。杀气成虹翻作雨，溪姿含雾远迷津。

地荒少值桑麻长，路滑还忧风雨频。满眼黄蒿半狐兔，济时真负百年身。
赠梅谷贡士卒业南都
符锡（明代）

合欢天上侣，旋棹复何之。愁遣羁人独，诗怀作者谁。

阜云盘凤阙，岩桂引虬枝。会想跻游惬，无忘此宿期。
般涉调·哨遍·高祖还乡
睢景臣（元代）

【哨遍】社长排门告示，但有的差使无推故。这差使不寻俗，一壁厢纳草也根，一边又要差夫，索应付。又是言车驾，都说是銮舆，今日还乡故。王乡老执定瓦台盘，赵忙郎抱着酒葫芦。新刷来的头巾，恰糨来的绸衫，畅好是妆幺大户。
【耍孩儿】瞎王留引定火乔男女，胡踢蹬吹笛擂鼓。见一彪人马到庄门，匹头里几面旗舒：一面旗白胡阑套住个迎霜兔，一面旗红曲连打着个毕月乌，一面旗鸡学舞，一面旗狗生双翅，一面旗蛇缠葫芦。
【五煞】红漆了叉，银铮了斧，甜瓜苦瓜黄金镀。明晃晃马镫枪尖上挑，白雪雪鹅毛扇上铺。这些个乔人物，拿着些不曾见的器仗，穿着些大作怪的衣服。
【四煞】辕条上都是马，套顶上不见驴。黄罗伞柄天生曲。车前八个天曹判，车后若干递送夫。更几个多娇女，一般穿着，一样妆梳。
【三煞】那大汉下的车，众人施礼数，那大汉觑得人如无物。众乡老展脚舒腰拜，那大汉挪身着手扶。猛可里抬头觑。觑多时认得，险气破我胸脯！
【二煞】你身须姓刘，你妻须姓吕，把你两家儿根脚从头数。你本身做亭长耽几盏酒，你丈人教村学读几卷书。曾在俺庄东住，也曾与我喂牛切草，拽坝扶锄。
【一煞】春采了桑，冬借了俺粟，零支了米麦无重数。换田契强秤了麻三秤，还酒债偷量了豆几斛。有甚糊突处？明标着册历，见放着文书。
【尾声】少我的钱，差发内旋拨还；欠我的粟，税粮中私准除。只道刘三，谁肯把你揪捽住，白甚么改了姓、更了名，唤做汉高祖！
出西门寄呈外舅姑
施枢（宋代）

自从依监宅，不似□时亲。
义重难为别，情同久更真。
一箫思去凤，双璧倚灵椿。
只等中除报，相迎辇路尘。
病愈
陈寿祺（清代）

才命风花不可争，岂堪桂洒斧斤撄。儿童善病李百药，忧患伤斤刘更生。

解脱莫令存我相，衰慵何敢占时名。从今齐视彭殇理，豫遣邠卿作墓铭。
题铜陵陈公园双池诗
苏轼（宋代）

落帆重到古铜官，长是江风阻往还。
要似谪仙回舞袖，千年醉拂五松山。
点绛唇
丘崈（宋代）

叹之，作此，乃三月九日也。是日，杨花甚盛，盖风云

花落花开，等闲不管流年度。旧游何处。浅立空凝伫。

惊拍阑干，忍见春将暮。凭风絮。为人飞去。散作愁无数。
将至叙州
范成大（宋代）

乱山满平野，涨水豪大川。
仄径无辙迹，疏林有炊烟。
山农旦烧畲，蛮贾暑荷毡。
穷乡足荒怪，打鼓催我船。
玉泉长老不受承天衬因作颂
黄庭坚（宋代）

达摩从西来，不受梁武衬。
却面少林墙，衣钵一万贯。
同年安彦臣黄门水心亭
田登（明代）

涂方山㟪𡾊，泯涪江沧漭。达人纵大观，疏凿成俯仰。

茅茨结中间，源泉𣲖分党。环柱斗栖檐，连楹础跃□。

月牖开通明，风帘障虚敞。瀑布淙铮鸣，水镜浸淫滉。

博岸缭郛廓，修竹排筼簜。驯鸟呼友朋，游鱼忘罦网。

怪石欹无名，蔫花秀而爽。万绿茁春颜，霜红振秋响。

未拟三台公，试作一亭长。黄卷拟圣贤，大义发深想。

体验重身心，弘深事咨访。经纶发机杼，扃钥归指掌。

所以君子心，未达穷先养。君今养巳充，世纷适魍魉。

愿酌水心清，谈笑浥尘壤。
鹧鸪天
陈曾寿（清代）

燕子嗔帘不上钩，碧天有恨笑牵牛。今生只道圆如月，小别犹惊冷似秋。

天易老，水空流。閒情早向死前休。炉香隔断年时影，未必新愁是旧愁。
病余兀坐偶成二绝
王之望（宋代）

病骨栾栾瘦转加，秋风怯傍小窗纱。
萧然丈室维摩观，一炷清香到日斜。
留题城西水磨
杨杰（宋代）

客来亭上脱春衫，马浴寒泉洗辔衔。怪得主人留再住，水声林影似江南。
久雨初霁对酒偶作
强至（宋代）

弥月穷山雨，昏昏气蔽天。
南荣初见日，万瓦已生烟。
节物惊残腊，欢期减去年。
愁来搔短发，对酒且陶然。
书适
陆游（宋代）

家食身无役，耆年力未衰。
寓欢那待酒，随意或成诗。
穷达元非我，冤亲竟是谁？惟嗟见事晚，枉却鬓边丝。
过风火矶
刘崧（元代）

风火矶头波浪深，马当峡里雨云阴。转输估客无南北，争战英雄自古今。

水漱芦根侵岸脚，石悬藤蔓到潭心。一时登览馀风景，静倚蓬窗酒满斟。
挽陈北山二首
刘克庄（宋代）

握笔临池惯，残书映雪勤。
今宁无古篆，宁复有唐文。
荒草周颙宅，空山董相坟。
何时携斗酒，一酹墨溪云。
暗香疏影
张肯（明代）

冰肌莹洁。更暗香零乱，淡笼晴雪。清瘦轻盈，悄悄嫩寒犹自怯。

一枕罗浮梦醒，閒纵步、风摇琼玦。向记得、此际相逢，临水半痕月。

妖艳不同桃李，淩寒又不与、众芳同歇。古驿人遥，东阁吟残，忍与何郎轻别。

粉痕轻点宫妆巧，怕叶底、青圆时节。问谁人、黄鹤楼头，玉笛莫教吹彻。
上陵
赵文（宋代）

上古陵，古陵无可上。
苔雨绣涩，草烟栖怆。
鸱鸮鸣荒林，狐狸穴空圹。
丰碑去梁何处津，堲周作灶谁家炀。
不如东邻一抔土，樵牧侵陵白官府。
春晓曲
温庭筠（唐代）

家临长信往来道，乳燕双双拂烟草。
油壁车轻金犊肥，流苏帐晓春鸡早。
笼中娇鸟暖犹睡，帘外落花闲不扫。
衰桃一树近前池，似惜红颜镜中老。
与杨子完步浣纱溪梁有怀西施之乡
徐渭（明代）

明月照江水，截梁与子步。
当时如花人，曾此照铅素。
江流不改易，月亦无新故。
薄云淡杪林，晴沙泛寒露。
借言伊人闺，应在烟生处。
送客归襄阳旧居
雍陶（唐代）

襄阳耆旧别来稀，此去何人共掩扉。

唯有白铜鞮上月，水楼闲处待君归。
南乡子
沈唐（宋代）

朝觐俯尧阶。宠拜新恩天上回。欢动边城十万户，民怀。

荣见旌欢却再来。

清晓敞铃齐。庭下鸣鼍绮宴开。红袖两行频捧劝，金□。

利市应销十二钗。
次曾宏父韵 其三
沈与求（宋代）

微官似有不如无，老去因循负壮图。但得诛茅三亩宅，世缘端欲付轩渠。
古意 其三
屈大均（明代）

雨馀苔藓上，泥以燕衔香。一片馀春色，依依在画梁。
茅檐杂诗 其二
魏学洢（明代）

吾庐何所托，芳草蓼花西。幻岂渔郎路，悠然樵父溪。

落英行处拾，佳句半无题。莎径时来往，苔深茆屋低。
西江月 感怀寄外子
左锡璇（清代）

皎月每教云掩，好花都为香消。何须学共斗山高。

反被浮名误了。

天气阴晴不定，世情反复堪嘲。茫茫宦海足波涛。

毕竟知音人少。
途中逢进士许巢
方干（唐代）

声望去已远，门人无不知。义行相识处，贫过少年时。

妨寐夜吟苦，爱闲身达迟。难求似君者，我去更逢谁。